b'\n_START_ARTICLE_\nKimi R\xc3\xa4ikk\xc3\xb6nen\n_START_SECTION_\nPred Formulo 1 (do 2001)\n_START_PARAGRAPH_\nR\xc3\xa4ikk\xc3\xb6nen je od desetega leta uspe\xc5\xa1no dirkal v kartingu. Prvi\xc4\x8d je izven Finske dirkal v Monaku v starosti petnajstih let. Med dirko se mu je odlomil volan, svoje mehanike je o tem obvestil tako, da je dvignil volan iz dirkalnika, ko se je peljal mimo boksov po \xc5\xa1tartno-ciljni ravnini. V njegovi naslednji dirki v Monaku ga je z dirkalnikom v tr\xc4\x8denju v prvem ovinku dirke vrglo \xc4\x8dez ograjo, toda ob ograji je peljal naprej in nato spravil dirkalnik nazaj \xc4\x8dez ograjo na stezo. R\xc3\xa4ikk\xc3\xb6nenov mehanik je bil prepri\xc4\x8dan, da je \xc5\xbee odstopil, toda Finec je nadaljeval z dirko, ujel konkurente in kon\xc4\x8dal na tretjem mestu. Leta 1999 je R\xc3\xa4ikk\xc3\xb6nen zasedel drugo mesto v Evropskem prvenstvu Formule Super A. Istega leta je tekmoval tudi v prvenstvu Formule Ford Euro Cup, pri dvajsetih pa je osvojil zimsko prvenstvo Britanske Formule Renault, kjer je zmagal na prvih \xc5\xa1tirih dirkah sezone. Leta 2000 je dobil sedem od desetih dirk v Britanski Formuli Renault. Kasneje leta 2000 je R\xc3\xa4ikk\xc3\xb6nen zmagal \xc5\xa1e na trinajstih od triindvajsetih dirk Formule Renault.\n_START_SECTION_\nSauber (2001)\n_START_PARAGRAPH_\nR\xc3\xa4ikkonen je prvi\xc4\x8d nastopil v Formuli 1 v sezoni 2001 na dirki za Veliko nagrado Avstralije v mo\xc5\xa1tvu Sauber in takoj osvojil prve to\xc4\x8dke s \xc5\xa1estim mestom. V sezoni je dosegel \xc5\xa1e tri uvrstitve med dobitnike to\xc4\x8dk, \xc4\x8detrti mesti na Velikih nagradah Avstrije in Kanade ter peto mesto na dirki za Veliko nagrado Velike Britanije\n_START_SECTION_\nMcLaren (2002 - 2006)\n_START_PARAGRAPH_\nPo koncu sezone je dobil ponudbo mo\xc5\xa1tva McLaren, kjer je zamenjal svojega rojaka in najuspe\xc5\xa1nej\xc5\xa1ega Finca v Formuli 1, Miko H\xc3\xa4kkinena, ki se je odlo\xc4\x8dil za dirka\xc5\xa1ko upokojitev. Prve stopni\xc4\x8dke je dosegel \xc5\xbee na prvi dirki za McLaren, Veliki nagradi Avstralije v sezoni 2002. Prvo zmago pa je dosegel v sezoni 2003 na Veliki nagradi Malezije, ko je bil \xc5\xa1e s sedmimi uvrstitvami na stopni\xc4\x8dke vse do zadnje dirke v boju na naslov prvaka, ki ga je na koncu osvojil Michael Schumacher za vsega dve to\xc4\x8dki. Po slab\xc5\xa1i sezoni 2004, ko je sicer dosegel eno zmago in \xc5\xa1e tri uvrstitve na stopni\xc4\x8dke, a je kar osemkrat odstopil, je bil v sezoni 2005 spet v boju za naslov, tokrat s Fernandom Alonsom, toda kljub kar sedmim zmagam, kolikor jih je dosegel tudi Alonso, je naslov izgubil predvsem zaradi nezanesljivosti dirkalnika in tako drugi\xc4\x8d postal svetovni podprvak. V sezoni 2006 pa McLaren preprosto ni bil dovolj hiter in mo\xc5\xa1tvo je ostalo prvi\xc4\x8d po dolgem \xc4\x8dasu celo brez zmage. R\xc3\xa4ikkonen je s \xc5\xa1estimi uvrstitvami na stopni\xc4\x8dke osvojil le peto mesto v prvenstvu, kar je tudi delno pripomoglo k odlo\xc4\x8ditvi za selitev v Ferrari, ob tem pa je bilo pomembno tudi dejstvo, da je v svojih petih sezonah v McLarnu R\xc3\xa4ikkonen do\xc5\xbeivel kar \xc5\xa1estindvajset odstopov zaradi okvare dirkalnika.\n_START_SECTION_\nFerrari (2007 - 2009)\n_START_PARAGRAPH_\nV sezoni 2007 se je moral kot naslednik sedemkratnega prvaka Michaela Schumacherja soo\xc4\x8diti z velikimi pri\xc4\x8dakovanji tako Ferrarijevih navija\xc4\x8dev kot tudi novega mo\xc5\xa1tva. Za\xc4\x8detek je bil zelo obetaven s prepri\xc4\x8dljivo zmago na prvi dirki sezone za Veliko nagrado Avstralije, nato pa sta imela tako R\xc3\xa4ikk\xc3\xb6nen kot Ferrari kraj\xc5\xa1o krizo, odstop na Veliki nagradi \xc5\xa0panije, edina napaka R\xc3\xa4ikk\xc3\xb6nena v sezoni na kvalifikacijah pred Veliko nagrado Monaka, kjer je nato osvojil le osmo mesto, peto mesto na Veliki nagradi Kanade in \xc4\x8detrto mesto na Veliki nagradi ZDA. V tem \xc4\x8dasu si je Hamilton nabral prednost, ki jo je dr\xc5\xbeal skoraj do konca, R\xc3\xa4ikk\xc3\xb6nen pa je naslednji\xc4\x8d zmagal \xc5\xa1ele na osmi dirki sezone za Veliko nagrado Francije. Po zmagi na naslednji dirki za Veliko nagrado Velike Britanije je sicer sledil odstop, na zadnjih sedmih dirkah sezone pa je vselej osvojil stopni\xc4\x8dke. Na zadnjih \xc5\xa1tirih dirkah je zmagal kar trikrat, nadoknadil zaostanek sedemnajstih to\xc4\x8dk za Hamiltonom pred zadnjima dvema dirkama sezone, ter osvojil naslov prvaka z zmago na zadnji dirki za Veliko nagrado Brazilije, z le to\xc4\x8dko prednosti pred Hamiltonom in Alonsom, kar je najtesnej\xc5\xa1a odlo\xc4\x8ditev dirka\xc5\xa1kega prvenstva v zgodovini Formule 1 med tremi dirka\xc4\x8di.\n_START_SECTION_\nReli (2009-2011)\n_START_PARAGRAPH_\n\xc5\xbde v sezoni 2009 je odpeljal eno dirko Svetovnega prvenstva v reliju za mo\xc5\xa1tvo Tommi M\xc3\xa4kinen Racing, v sezonah 2010 in 2011 pa je v tem tekmovanju nastopal celotno prvenstvo. V sezoni 2010 je za mo\xc5\xa1tvo Citro\xc3\xabn Junior Team odpeljal enajst prvenstvenih dirk in s petindvajsetimi to\xc4\x8dkami osvojil deseto mesto v dirka\xc5\xa1kem prvenstvu, v sezoni 2011 pa je ponovil uvrstitev v prvenstvu z mo\xc5\xa1tvo Ice 1 Racing, po tem kot je na devetih prvenstvenih relijih osvojil 34 to\xc4\x8dk.\n_START_SECTION_\nLotus (2012-2013)\n_START_PARAGRAPH_\nPo ve\xc4\x8d tednih medijskih \xc5\xa1pekulacij ob koncu sezone 2011, ko so ga najprej ob dirki za Veliko nagrado Singapurja povezovali z mo\xc5\xa1tvom Wiliams, pa je bilo konec novembra uradno objavljen njegov prestop v mo\xc5\xa1tvo Lotus. V drugi sezoni pri Lotusu je presenetljivo zmagal \xc5\xbee na 1. dirki v Avstraliji in prvenstvo kon\xc4\x8dal na 5. mestu.\n_START_SECTION_\nFerrari (2014-2018)\n_START_PARAGRAPH_\nPo dveh sezonah pri Lotusu se je Finec vrnil v Ferrari ob bok Alonsu za eno sezono in potem \xc5\xa1e nadaljnje \xc5\xa1tiri ob Vettlu. Raikkonen je osvojil svojo 21. zmago na VN ZDA in s tem postal najuspe\xc5\xa1nej\xc5\xa1i finski dirka\xc4\x8d. Kljub temu so \xc5\xbee v Monzi povedali, da namesto njega v ekipo Ferrari prihaja Charles Leclerc. Raikkonen je hkrati odgovoril s prestopom v \xc5\xa1vicarsko ekipo Sauber, ki tesno sodeluje s Ferrarijem.\n_START_SECTION_\nAlfa Romeo (2019)\n_START_PARAGRAPH_\nKimi Raikkonen bo svojo 18. sezono v F1 za\xc4\x8del pri Alfa Romeu, ekipi, ki jo bolj poznamo kot Sauber.'